
ДО
ДИРЕКТОРИТЕ НА
ДЕТСКИТЕ ГРАДИНИ, УЧИЛИЩАТА,
ЦЕНТРОВЕТЕ ЗА ПОДКРЕПА ЗА ЛИЧНОСТНО РАЗВИТИЕ
И ЦЕНТРОВЕТЕ ЗА СПЕЦИАЛНА ОБРАЗОВАТЕЛНА ПОДКРЕПА
НА ТЕРИТОРИЯТА НА СОФИЯ-ГРАД

ОТНОСНО:	Разпространение на Пътна карта по проект № BG05SFPR001-1.001-0001-C01 „Успех за теб“ в подкрепа на родителите на деца със специални образователни потребности

УВАЖАЕМА ГОСПОЖО/ УВАЖАЕМИ ГОСПОДИН ДИРЕКТОР,

Във връзка с писмо на Министерството на образованието и науката с вх. №РУО1-33711/16.10.2026 г. Ви уведомявам, че в изпълнение на Дейност 2 „Интензивна работа с родители на ниво училище за формиране на положителни нагласи към образованието и за пълноценното им участие в образователния процес“ по проект № BG05SFPR001-1.001-0001-C01 „Успех за теб“, финансиран по Програма „Образование“ 2021 – 2027 г., е изготвена Пътна карта в подкрепа на родителите на деца със специални образователни потребности.
Пътната карта е създадена с разбирането, че семейството е най-важният партньор в процеса на развитието и образованието на детето. Тя предоставя надеждна и достъпна информация за възможностите за подкрепа, които предлагат държавните институции и образователната система, и насочва родителите към най-важните стъпки, услуги и ресурси още от момента на възникване на съмнение или установяване на затруднение в развитието на детето. Материалът е предназначен за родители, близки и роднини на деца със затруднения в развитието или с увреждания, както и за семейства, които за първи път се срещат със системата за подкрепа и имат нужда от яснота относно своите права, възможности и последващи действия.
Пътната карта е публикувана на интернет страницата на МОН в рубриката „Приобщаващо образование“ на следния линк: https://www.mon.bg/dyasno-menyu/priobshtavashto-obrazovanie/podkrepa-za-lichnostno-razvitie-na-deczata-i-ucheniczite/podkrepa-za-decza-i-ucheniczi-sas-speczialni-obrazovatelni-potrebnosti/rabota-s-roditeli/. 
Във връзка с гореизложеното, моля да запознаете педагогическите специалисти в ръководената от Вас институция с Пътната карта и да съдействате за нейното популяризиране и разпространение сред родителската общност – чрез публикуване на интернет страницата на институцията, в електронния дневник и използваните канали за комуникация с родителите, на родителски срещи, както и при индивидуална работа със семействата на деца и ученици със специални образователни потребности.
Убедена съм, че достигането на тази информация до повече семейства ще допринесе за своевременното предоставяне на подкрепа, за по-добрата информираност на родителите и за пълноценното включване на всяко дете в образователната среда.
Приложение: Пътна карта
С уважение,

